2.Uhićen si – policija ti je oduzela slobodu
Što će se dogoditi?
Odlaziš na razgovor sa sucem za mladež. Tu je i tvoj odvjetnik (branitelj).
Policija te zadrži, a potom odvede u pritvor (prima te pritvorski nadzornik).
Odabrat ćeš ili ćeš dobiti besplatnog odvjetnika. On će biti tvoj branitelj.
Doći ćeš u policiju. Policija će ti reći da su te uhitili i zašto su te uhitili.
Najviše 
24 sata

Najviše 
12 sati

ILI
Dobiješ neku privremenu mjeru.
ILI
Pušten si kući.
Ideš u istražni zatvor.



Tvoja prava
Dok si u policiji 
· Policija ti mora jasno reći zašto su te uhitili i što misle da si napravio.
· Imaš pravo na odvjetnika (branitelja). Možeš ga sam izabrati, ili će ti ga besplatno dodijeliti država. To će biti odvjetnik koji zna raditi s djecom.
· Policija mora odmah javiti tvojim roditeljima, skrbniku ili odrasloj osobi koju ti odabereš da si uhićen.
· Ne moraš odgovarati na pitanja policije ni priznati bilo što.
· Ako šutiš, to ne znači da si kriv. Policija to ne smije uzeti kao dokaz protiv tebe.
· Dok si u policiji, imaš pravo razgovarati s odvjetnikom (braniteljem) i roditeljem, skrbnikom ili drugom odraslom osobom. Samo ako bi ti to moglo naštetiti, razgovor se može odgoditi.
· Ako ne govoriš hrvatski, dobit ćeš osobu koja će prevoditi – tumača. To je besplatno.
· Ako nisi iz Hrvatske, policija mora obavijestiti veleposlanstvo tvoje zemlje. Imaš pravo razgovarati s osobom iz tog veleposlanstva.
· Razgovor s policijom se snima.
· Imaš pravo pogledati dokumente koji se odnose na tvoj slučaj. Ti se dokumenti zovu spis slučaja.
· Imaš pravo da te pregleda liječnik i da dobiješ liječničku pomoć ako ti je potrebna.
· Policija te smije zadržati najviše 24 sata. Ako te sumnjiče za lakše kazneno djelo (ono koje se kažnjava zatvorom do jedne godine), mogu te zadržati najviše 12 sati. Nakon toga te moraju odvesti pritvorskom nadzorniku.
Kod pritvorskog nadzornika
· Pritvorski nadzornik je osoba koja vodi brigu o onima koji su u pritvoru. On mora odmah javiti tvojim roditeljima, državnom odvjetniku, sucu i socijalnoj službi da si doveden.
Kod suca za mladež
· Državni odvjetnik može odlučiti da te puste. Ako to ne odluči, odvest će te sucu za mladež na razgovor. Sudac te mora ispitati u roku od dvanaest sati od tvoje predaje pritvorskom nadzorniku. Ako to sudac ne učini, pritvorski nadzornik mora te pustiti. Na razgovoru sa sucem su i tvoj odvjetnik (branitelj) i državni odvjetnik.
· Policija te dovodi na sud u običnom vozilu i u civilnoj odjeći. Nisi vezan. Samo ako je nužno, može biti drukčije.
· Nakon razgovora sudac odlučuje hoćeš li ići u istražni zatvor ili će odrediti neke privremene mjere ili će te pustiti kući.
· U istražni zatvor ideš samo ako postoji opasnost da pobjegneš, da utječeš na svjedoke ili da opet napraviš isto djelo. To se događa samo kod težih kaznenih djela.

· U istražnom zatvoru
· Imaš pravo da ti se  odrede blaže mjere opreza ili privremene mjere, a kao krajnja mjera istražni zatvor.
· Sud mora odmah javiti tvojim roditeljima, skrbniku ili ustanovi gdje živiš da si u istražnom zatvoru.
· Ako si dijete, ne smiješ biti u istoj sobi s odraslim osobama.
· Ako ti ili tvoj odvjetnik, roditelj ili skrbnik tražite, liječnik te mora odmah pregledati.
· Dok si u istražnome zatvoru, imaš pravo raditi i pravo da se školuješ.
· Sudac za mladež ili stručna osoba moraju te posjetiti barem jednom tjedno. Možeš mu reći ako nešto nije u redu i on ti mora pomoći.
· Sud svaki mjesec provjerava trebaš li ostati u istražnom zatvoru ili te mogu pustiti. Ako te puste, mogu ti odrediti neku privremenu mjeru – na primjer, da se javljaš socijalnom radniku ili policiji, ili da boraviš u ustanovi socijalne skrbi. Sudac mora objasniti zašto je tako odlučio.
· Istražni zatvor za maloljetnike može trajati najviše dva mjeseca, iznimno tri. Nakon toga sud mora odlučiti što dalje.
· Ako odluče da ostaneš dulje u zatvoru, ti, tvoj odvjetnik i roditelji imate pravo žaliti se u roku od tri dana.
